Een vas wat glo wapens vir taxi-geweld smousDie man is in hegtenis geneem nadat hy glo wapens by ‘n taxi-staanplek verkoop het. ŉ Man is in hegtenis geneem nadat hy en ŉ makker betrap is waar hulle glo vuurwapens by die Wierdabrug-taxistaanplek in Centurion verkoop. Die ander persoon het in ŉ silwergrys Ford Ranger gevlug. Die polisie is steeds op sy spoor. Die taxistaanplek is naby Olievenhoutbosch waar vyf mense verlede Maandag doodgeskiet en nege ander in verskillende voorvalle gewond is. Die Gautengse LUR vir gemeenskapsveiligheid, Faith Mazibuko, het na dié voorvalle beveel dat alles moontlik gedoen moet word om diegene verantwoordelik vir die geweld aan te keer en taxi‑geweld te stuit. “Ek wil die polisie loof vir die inhegtenisneming van die verdagte wat [glo] vuurwapens aan taxi-bestuurders verkoop het en só taxi-geweld aangehelp het. As die Gautengse regering is ons bekommerd oor die veiligheid van diegene wat van openbare vervoer gebruik maak, veral tydens die feestyd wanneer mense dikwels reis,” het Mazibuko gesê. Sy het gesê wetstoepassers gaan veral saamwerk om te verseker taxistaanplekke, winkelsentrums, paaie en ander openbare plekke is veilig vir Gautengers én besoekers aan die provinsie.